
Aspecte introductive 


Amenințările terorismului internațional, dar şi ale celui domestic, în special după 
momentul septembrie 2001, au adus autoritățile guvernamentale naționale şi organizaţiile 
internaționale în poziţia de a căuta noi soluţii şi căi de contracarare a acestora, în vederea protejării 
societăţii şi a cetăţenilor. 

Înfiinţarea unor noi structuri şi instituţii, reformarea şi modernizarea altora, dezvoltarea 
unor strategii şi proceduri, sunt doar câteva dintre măsurile adoptate pentru asigurarea unei 
capacităţi de acţiune şi contracarare eficientă a terorismului, care bineînţeles au necesitat 
legiferarea acestora.” 

Una dintre consecinţe a reprezentat-o clasificarea unora din acțiunile şi activităţile la care 
am făcut referire mai sus. 

Considerăm acest lucru ca fiind unul normal deoarece teroriştii nu pot fi obligaţi de nimeni 
să asigure accesul publicului la metodele, acţiunile şi intenţiile acestora, pe când autoritățile 
competente trebuie, în conformitate cu uzanţele democratice, să respecte dreptul la informare 
al cetăţenilor. 


! Această lucrare a fost finanțată prin Proiectul POSDRU/159/1.5/S/140106, cofinanţat de Fondul Social European prin 
Programul Operaţional Sectorial pentru Dezvoltarea Resurselor Umane 2007 — 2013 „Investeşte în oameni!”; Titlul 
proiectului: „Studii doctorale şi postdoctorale Orizont 2020: Promovarea interesului naţional prin excelență, 
competitivitate şi responsabilitate în cercetarea ştiinţifică fundamentală şi aplicată românească”. 

? USA, Executive Order 13526- Classified National Security Information (Federal Register, 5th January 2010, part VII), 
USA, Executive Order 13587- Structural Reforms to Improve the Security of Classified Networks and the Responsible 
Sharing and Safeguarding of Classified Information (The White House, Office of the Press Secretary), USA, National 
Security Act, 1947, US Code/ Title 18 Crimes and Criminal Procedures/ Gathering, transmitting and losing defense 
information,http://www .theguardian.com/media/2013/nov/15/new-york-times-backs-the-guardian-over-snowden-leaks, 
http://hwww.reuters.com/article/2013/10/25/us-japan-secrecy-bill-factbox-idUSBRE9900382013 1025, 
http:/Avww.bloomberg.com/news/2013-12-06/japan-s-abe-seeks-to-pass-secrecy-bill-that-sapped-popularity.html. 


Cea mai mare provocare o reprezintă identificarea unor soluţii care să limiteze la minimum 
dreptul la informare, dar să asigure instituţiilor specializate posibilitatea de a contracara eficient 
riscurile la care este supusă societatea. 


Ameninţările asimetrice, managementul informatiilor clasificate şi dreptul la 
informare 


Impactul amenințărilor teroriste asupra legislaţiilor naţionale şi internaţionale au făcut 
obiectul mai multor studii şi cercetări care au scos în evidență anumite limite aduse dreptului la 
informare. 

Una dintre aceste lucrări a fost elaborată de David Banisar”, publicată în colaborare cu 
Consiliul Europei, denumită: ” Vorbind de terorism”. 

Referitor la schimbările aduse legislației, sub presiunea riscurilor teroriste, lucrarea în 
cauză evidenţiază mai multe aspecte de interes. Astfel, la nivelul statelor Consiliului Europei, 
legislațiile privind dreptul la informare au fost modificate mai mult în sensul pozitiv la asigurării 
dreptului la informare. În Norvegia a fost adoptat în anul 2007 un act normativ care sporeşte dreptul 
cetăţenilor la informare, iar în Grecia dreptul de a solicita informaţii a fost extins la nivelul tuturor 
cetăţenilor, nu doar referitor la cei care au un interes direct. 

Au fost identificate şi cazuri negative, precum în Irlanda, unde în anul 2003 a fost 
amendată Legea privind Dreptul la Informaţie din 19985, care elimină cerința justificării existenţei 
amenințării la adresa siguranţei naționale în vederea clasificării acesteia. De asemenea, Poliţia 
națională irlandeză (Garda Siochana), care are şi atribuţii de serviciu de informaţii, nu este inclusă 
în cadrul instituţiilor cărora le este opozabilă această lege. 

Şi în Marea Britanie, conform noii legislații antiteroriste, accesul publicului şi al mass- 
media poate fi restricționat la informaţii din cadrul unor anchete ale procurorilor, dacă secretarul de 
stat abilitat consideră că acestea includ materiale care nu le pot fi aduse la cunoştinţă din motive de 
siguranță națională sau pe considerentul că acest lucru ar fi în interesul relațiilor Regatului Unit cu 
alte state, ori în interesul cetăţenilor. 

Ca efect practic al modificării legislaţiilor antiteroriste, autorul prezintă mai multe 
exemple: 

- în Olanda, deşi nu au fost aduse modificări legislației antiteroriste, în practică accesul la 
anumite tipuri de documente, care erau disponibile înainte de momentul septembrie 2001, a fost 
restricționat. Astfel, hărțile care prezentau evaluările privind riscurile de mediu au fost retrase de pe 
internet în anul 2006; 

- autoritățile suedeze au clasificat planurile casei primului-ministru pe motive de securitate; 

- în Marea Britanie, documentele în legătură cu riscurile de incendiu la centralele nucleare au 
fost clasificate; 

- în Elveţia, un comitet parlamentar a inițiat o investigaţie privind distrugerea unor 
documente de către autoritățile guvernamentale privind un presupus caz de contrabandă cu 
materiale nucleare în Libia. 

Cauzele presupuse ale faptului că, în cazul statelor membre ale Consiliului Europei nu au 
fost aduse modificări semnificative în sensul limitării dreptului la informaţie ar fi următoarele: 
legiferarea în cadrul unor documente separate a domeniului informațiilor clasificate şi al protejării 
siguranței naționale, modificările fiind făcute, în special, doar cu referire la cel de-al doilea subiect; 


? Director al Freedom of Information Project of Privacy International din Londra, colaborator al Universităţilor Stanford 
şi Leeds, care a activat în calitate de consultant în cadrul mai multor instituţii internaționale precum: OSCE şi United 
Nations Develeopment Programme. 

* »Speaking about terror”, David Banisar, Media and Information Society Division Directorate General of Human 
Rights and Legal Affairs Council of Europe, November 2008. 

5 Legea privind dreptul la informare, Irlanda, 1998 (Freedom of Information Act, Ireland 1998). 

* »Speaking about terror”, David Banisar, Media and Information Society Division Directorate General of Human 
Rights and Legal Affairs Council of Europe, November 2008, pag. 14. 


concentrarea eforturilor internaționale în sensul limitării libertăţii de exprimare, fără a se avea în 
vedere, în mod direct, libertatea de informare.” 

În schimb, în domeniul legislaţiei privind protecţia informaţiilor clasificate, David 
Banisar a observat o intensificare a folosirii acesteia împotriva avertizorilor de integritate şi a 
jurnaliştilor care au publicat informaţii de interes public, exemplificându-se prin prezentarea 
următoarelor cazuri: 

- în anul 2006, doi jurnalişti şi un editor ai unei publicații din Danemarca au fost 
urmăriți penal după ce au publicat informaţii clasificate aparținând Ministerului Apărării, potrivit 
cărora nu ar fi existat dovezi ale existenței ale unor arme de distrugere în masă în Irak, anterior 
intervenției militare internaționale, sprijinită şi de către Danemarca. Instanţa a decis că aceştia au 
acționat în interesul publicului şi i-a achitat; 

- în octombrie 2007, un jurnalist croat, Zalko Peratovic, a fost arestat, iar casa sa a fost 
percheziționată, după ce acesta a publicat pe blogul său personal un articol despre crimele de război 
din perioada post - Iugoslavia. Un comitet parlamentar pentru controlul serviciilor secrete a stabilit 
că drepturile acestuia au fost încălcate atunci când respectivele instituţii l-au informat pe 
preşedintele Croaţiei, precum şi presa, despre faptul că jurnalistul ar fi fost agent al unor servicii 
secrete străine, fără justificare; 

- un site de internet din Bulgaria a fost blocat, în anul 2008, de către Agenţia 
Naţională de Securitate, deoarece prin intermediul acestuia a fost publicat un material conținând 
informații clasificate despre activități de corupție. In acest caz a fost reținut pentru o zi şi un 
Jurnalist bulgar; 

- în anul 2006, în România, şase jurnalişti au fost investigaţi, doi fiind reţinuţi, după ce 
au primit informații clasificate de la un fost militar referitoare la forțele militare din Afganistan şi 
Irak, deşi aceştia nu au publicat informaţiile, care au fost înapoiate autorităţilor guvernamentale. 
Curtea Supremă a decis eliberarea jurnaliştilor în cauză, după ce aceştia au fost plasați în arest 
pentru două zile“; 

- în Marea Britanie, jurnalistul Neil Garret a fost reținut, în octombrie 2005, de către 
Poliție, în baza legii privind protecția informaţiilor clasificate, după ce a publicat un document 
intern al Poliţiei britanice referitor la împuşcarea accidentală a lui Jean Charles de Menezes în 
cadrul unei operaţii antiteroriste. Documentul respectiv arăta că Poliția, încercând să evite criticile 
din partea publicului, a evitat să aducă la cunoştinţa acestuia detalii importante despre acţiunile 
susnumitului, de dinainte de a fi împuşcat. 

De asemenea, în anul 2003, locuinţa şi biroul din Irlanda de Nord al unui editor al ziarului 
"Sunday Times” au fost percheziţionate după ce acesta a publicat o carte care conținea şi dovezi 
privind interceptări telefonice ilegale efectuate de către serviciile de securitate. 

Tot în Marea Britanie, în noiembrie 2005, Guvernul ar fi ameninţat mai multe publicaţii că 
vor răspunde penal în conformitate cu prevederile legii privind informaţiile clasificate, după ce 
acestea au mediatizat un document clasificat deconspirat care prezenta o discuție între prim- 
ministrul britanic Tony Blair şi preşedintele SUA, George Bush, privind bombardarea sediului 
televiziunii ”Al-Jazeera”; 

- În Germania, în iunie 2007, s-a început urmărirea penală împotriva a 17 jurnalişti, 
acuzaţi de încălcarea legii privind protecția informaţiilor clasificate pentru publicarea unor 
articole referitoare la investigația parlamentară asupra rolului serviciilor de informaţii germane în 
cadrul eforturilor antiteroriste ale CIA. Instanţa a decis scoaterea acestora de sub urmărire penală 
în acelaşi an. 


7 Speaking about terror”, David Banisar, Media and Information Society Division Directorate General of Human Rights 
and Legal Affairs Council of Europe, November 2008, pag. 15. 

8 La sfârșitul anului 2013, publicaţia britanică "The Guardian” a făcut cerere de intervenţie cu privire la acest caz aflat 
la Curtea Europeană a Drepturilor Omului, motivând că acest dorește să apere libertatea presei prin avocaţii săi, știre care a 
fost extins mediatizată în presa românească și internațională (exemplu: http://www.reportervirtual.ro/2013/09/the- 
guardian-intervine-in-cauza-de-la-cedo-a-jurnalistului-marian-garleanu.html ) 


- În anul 2007, trei jurnalişti au fost cercetaţi penal în Elveţia, în baza prevederilor 
codului penal militar, după ce au făcut public un fax provenind de la guvernul egiptean care 
confirma existenţa unor închisori CIA în Europa.” 

În afara cazurilor susmenţionate, care prezintă unele acţiuni abuzive ale autorităţilor 
statale, pe care acestea le-au justificat prin raportarea la prevederile legislaţiei privind protecția 
informațiilor clasificate, autorul lucrării ”Speaking about terror” evidențiază şi evoluțiile acestor 
reglementări normative, în unele state europene, în perioada care a urmat anului 2001. 

Astfel, în Republica Cehă, în anul 2008, a fost modificată legea privind protecția 
informațiilor clasificate, în sensul restricționării accesului la toate informaţiile neclasificate NATO 
şi UE. 

În Croaţia, legislaţia de resort adoptată în anul 2007 nu stabileşte nici un termen limită al 
perioadei pentru care informațiile pot fi clasificate. 

Modificări de legislaţie, în sensul limitării accesului publicului la unele informaţii, nu au 
fost întreprinse doar în statele din zona centrală şi estică a Europei. În Marea Britanie, în urma mai 
multor scurgeri de informații, Guvernul a propus amendarea legislației privind secretele oficiale 
integritate (whistleblowers). 

De asemenea, în Franţa, în anul 2003, a fost emis un decret care stabilea că toate 
informaţiile referitoare la centralele nucleare să fie clasificate, care, însă, a fost retras în anul 
următor, sub presiunea exercitată de către opinia publică "’. 

În aceeaşi ordine de idei, în cadrul lucrării „Siguranţa Naţională şi guvernarea 
transparentă”, publicată în anul 2003 de către Institutul Campbell de Afaceri Publice din cadrul 
Universităţii Syracuse din New York, SUA, se face referire la cadrul legislativ în domeniul 
informațiilor clasificate, raportate la contracararea fenomenului terorist, inclusiv la nivelul Uniunii 
Europene.!! 

După cum putem observa, presiunea unor amenințări la adresa siguranţei naţionale, precum 
terorismul, caracterizate prin imprevizibilitate şi dinamică greu de controlat, pune guvernele şi 
corpurile legislative în situația de a adopta norme legale care să asigure contracararea acestor 
riscuri, iar sarcina instituțiilor specializate, precum serviciile de informații, devine foarte dificilă, în 
condiţiile în care singura soluţie viabilă care să ofere o protecție adecvată societății o reprezintă 
prevenirea. 

În cazul terorismului, în primul rând, tragerea la răspundere a autorilor nu poate nici pe 
departe repara prejudiciile materiale, dar mai ales pe cele psiho-sociale produse de acest flagel, 
având mai mult o însemnătate simbolică. În al doilea rând, ţinând cont de specificul său, este foarte 
greu a identifica şi prezenta Justiţiei autorii crimelor de terorism. 

Cu toate acestea, orice acţiune de prevenire şi combatere a terorismului, fie ea de natură 
legislativă sau practică, trebuie să respecte drepturile fundamentale ale omului. 

În acest sens, în mai 2010, în cadrul Adunării Generale a ONU, raportorul special pentru 
drepturile omului, Martin Scheinin, a prezentat un raport privind promovarea şi respectarea 
drepturilor omului, în contextul acțiunilor de reprimare a terorismului, care include o listă de bune 
practici pe care instituţiile specializate, în special serviciile de informaţii, trebuie să le respecte’? 

În conformitate cu specificul lor, activitatea desfăşurată de către serviciile şi agenţiile de 
informații se raportează foarte mult la domeniul informațiilor clasificate, atât privind necesitatea 
clasificării unor informaţii în conformitate cu anumite standarde şi proceduri, cât şi referitor la 
protecția acestora. 


? Speaking about terror”, David Banisar, Media and Information Society Division Directorate General of Human Rights 
and Legal Affairs Council of Europe, November 2008, pag. 16. 

'9 Ibidem, pag. 17. 

ll »National Security and Open Governance. Striking the right balance”, Campbell Public Affairs Institute - The 
Maxwell School of Syracuse University, New York 2003. 

"2 United Nations/ General Assembly- Report of the Special Rapporteur on the promotion and protection of human 
rights and fundamental freedoms while countering terrorism, Martin Scheinin, 17 May 2010. 


Dintre aceste bune practici, statuate în cadrul raportului susmenţionat, le menționăm pe 
următoarele, cu relevanţă pentru domeniul lucrării noastre: 

- Mandatul şi sarcinile serviciilor de informații sunt precis şi limitat prevăzute de legi 
disponibile publicului; 

- Toate serviciile de informaţii se înfiinţează şi funcționează în baza unor legi publice. 
Toate activitățile desfăşurate de acestea trebuie să se încadreze în parametrii acestor legi. 
Eventualele reglementări şi regulamente subsidiare sunt strict limitate şi sunt autorizate şi se 
încadrează în reglementările prescrise de aceste legi; 

- Activitatea serviciilor de informaţii este supravegheată de către instituţii specializate 
de control şi supraveghere: executive, parlamentare, interne şi judiciare, ale căror mandate trebuie 
expres statuate de lege. Cel puţin unul dintre organismele de supraveghere trebuie să fie constituit 
ca instituţie civilă şi să fie independent, atât față de respectivele servicii de informaţii, cât şi față de 
puterea executivă; 

- Instituţiile de supraveghere trebuie să asigure protecția informațiilor clasificate şi a 
datelor cu caracter personal la care au acces în contextul activităților specifice derulate de acestea; 

- Este necesar să existe proceduri care să faciliteze raportarea şi dezvăluirea unor 
eventuale activităţi ilegale desfăşurate în cadrul acestor servicii. 

În afara acestor proceduri, trebuie să fie constituite şi instituţii independente care să 
investigheze eventualele încălcări ale legii, în cazul în care aceste proceduri se dovedesc ineficiente. 

Membrii serviciilor de informaţii care sesizează sau dezvăluie anumite ilegalităţi 
constatate în cadrul instituţiilor respective şi care acționează cu bună credinţă trebuie să fie protejaţi 
de lege împotriva oricăror represalii. 

Respectivii avertizori de securitate trebuie să fie protejaţi inclusiv cu privire la dezvăluirile 
făcute presei, dacă acestea reprezintă probleme de interes public; 

- Eventualele activităţi şi acțiuni ale serviciilor de informaţii care se constituie ca 
limitări ale drepturilor şi libertăţilor fundamentale ale omului trebuie să fie expres prevăzute de 
lege, să fie necesare şi proporţionale, să nu violeze aceste drepturi şi libertăţi. În plus, trebuie să 
existe un sistem clar şi eficient de autorizare, monitorizare şi supraveghere a oricăror activități care 
limitează drepturile şi libertățile fundamentale ale omului; 

- Legislaţiile naţionale trebuie să reglementeze expres următoarele aspecte referitoare 
la serviciile de informaţii: tipurile de măsuri pe care acestea le pot întreprinde pentru culegerea de 
informații, obiectivele acestor activităţi, categoriile de persoane şi activităţile care pot fi subiect al 
culegerii de informaţii, suspiciunile minime pe baza cărora se pot demara activități de culegere de 
informații, limitări ale duratei pentru care aceste activităţi pot fi derulate, existența unor proceduri 
pentru autorizarea, supravegherea şi revizuirea tipurilor de activități care pot fi folosite pentru a 
culege informaţii; 

- Referitor la folosirea, reținerea, ştergerea sau dezvăluirea datelor cu caracter 
personal, aceste aspecte trebuie reglementate de către legi şi alte tipuri de acte normative 
disponibile publicului. Serviciile de informaţii pot reține doar acele date cu caracter personal, care 
le sunt absolut necesare pentru îndeplinirea mandatului şi atribuțiilor acestora. 

Securitatea naţională, cu toate componentele acesteia, inclusiv a ordinii şi publice, este 
asigurată printr-un complex de măsuri şi activităţi întreprinse de către instituţii specializate şi 
abilitate, în care un rol foarte important îl au autoritățile polițienești. 

Aria de responsabilitate a Poliţiei, cu toate componentele acesteia (unităţi de combatere a 
infracționalității de drept comun, a criminalității organizate, servicii de cercetare penală, control 
intern, unități de intervenție şi acţiuni speciale etc.) face ca managementul informaţiilor clasificate 
să reprezinte un domeniu important al activității acesteia. 

Există chiar state, precum Irlanda, unde Poliţia este principala structură de prevenire şi 
combatere a fenomenului terorist şi a principalelor amenințări la adresa securităţii naţionale”. 


'5 http://www.garda.ie/Controller.aspx?Page=40 


Urmare specificului său, dintre toate autoritățile de aplicare a legii, Poliţia este instituția 
cea mai apropiată de public, iar expunerea sa directă atrage necesitatea ca protecția informaţiilor 
clasificate, precum şi respectarea dreptului la informare să reprezinte responsabilități importante, de 
modul cum acestea sunt îndeplinite şi gestionate depinzând foarte multe gradul de încredere al 
populaţie în această instituţie şi în aparatul statal. 

În acest sens, un document internaţional important care prezintă elementele esenţiale care 
trebuie respectate de către instituția Poliţiei, ca organ responsabil şi dedicat asigurării unui grad de 
siguranță corespunzător cetăţenilor şi societăţii în general, îl reprezintă "Manualul privind 
responsabilitatea, integritatea şi supravegherea instituţiei Poliţiei”, elaborat în cadrul Oficiului 
Naţiunilor Unite pentru Combaterea Drogurilor şi a Criminalităţii." 

Printre recomandările care se regăsesc în cadrul acestei lucrări şi care arată cât de 
importantă este identificarea unui echilibru între respectarea drepturilor fundamentale ale omului, 
inclusiv dreptul la informare şi asigurarea unei protecţii corespunzătoare şi adecvată a informațiilor 
clasificate, menţionăm următoarele: 

- Componenţa instituţiilor naţionale trebuie să reflecte pluralitatea societăţii şi să 
garanteze libertatea acesteia. Instituţiile naționale trebuie să ia în considerare orice întrebare legată 
de competențele acestora”; 

- În cadrul procedurilor disciplinare, membrii autorităţii polițienești trebuie să pună la 
dispoziţia organelor de cercetare orice fel de document şi informație solicitată, inclusiv cele care îi 
pot incrimina'S; 

- Instituţiile independente de control trebuie să aibă posibilitatea de a interveni în 
investigaţiile polițienești care nu sunt efectuate cu respectarea cadrului legal!”; 

- Informaţiile care ajung în posesia agențiilor de aplicare a legii trebuie tratate de către 
membrii acestora ca fiind confidențiale, inclusiv cele referitoare la procedurile şi operațiunile 
acestor instituţii, cu excepţia cazului când dezvăluirea acestora a fost autorizată. Comentariile 
personale trebuie evitate a fi făcute în circumstanţe şi situaţii care ar putea eroda încrederea 
publicului în instituţia sau profesia respectivă. 


Protejarea informațiilor clasificate în afara cadrului de autorizare 


Identificarea unui echilibru între dreptul la informare şi funcționarea instituţiilor statale 
într-un cadru normativ care să le ofere mijloacele necesare de a-şi exercita competențele şi a-şi 
îndeplini responsabilitățile reprezintă o provocare majoră a societăţii contemporane, într-un 
complex de factori tot mai diverşi şi eterogeni. 

Evoluţia tehnologiei a schimbat şi inovat multe dintre conceptele clasice, inclusiv, în 
accepțiunea noastră, a ideii de media. 

Astăzi, prin intermediul internetului, pe rețele de socializare, avem posibilitatea de a ne 
expune părerile şi informaţiile în cadrul unor bloguri sau site-uri web. 

Posibilităţile par nemărginite, dar, prin astfel de acțiuni, ne asumăm şi responsabilități. 
Trebuie să fim conştienţi de faptul că răspundem pentru ceea ce spunem sau emitem, atât din 
punct de vedere civil, pentru daune sau prejudicii cauzate unor persoane, asociaţii sau organizații, 
cât şi penal. 

Oare toate aceste lucruri nu ne dau posibilitatea tuturor de a acţiona ca adevăraţi jurnalişti? 

Conform Constituţiei SUA, Primul Amendament — „Congresul nu va adopta nici o lege 
prin care să impună o anumită religie sau să împiedice exercitarea vreuneia; care să limiteze 

libertatea presei; dreptul cetăţenilor de a se asocia sau de a adresa petiții guvernului pentru 
repararea nedreptăţilor”. 

Apreciem că, în mod teoretic, esența democraţiei este surprinsă succint în această frază- 
simbol pentru Statele Unite ale Americii şi model pentru toate societăţile cu aspirații democratice. 

Mare parte din demersurile, studiile şi iniţiativele care solicită asigurarea de către state şi 
organizațiile interstatale a exercitării neîngrădite a dreptului la informare, libertatea presei şi 
transparența actului guvernamental, vin cu propuneri şi soluţii vizavi strict de aceste probleme. 

Suntem de acord că dreptul la informare al cetăţenilor şi libertatea presei sunt elemente 
sine qua non ale unei societăţii democratice, însă, de asemenea, considerăm că toți membrii 
societăţii trebuie să contribuie la buna funcționare a acesteia, fără excese şi deficienţe, atât prin 
exercitarea drepturilor, cât şi prin respectarea obligațiilor. 

Opinăm că statele, guvernele şi nu numai trebuie să răspundă provocărilor, inovatoare şi 
constructive (din punctul nostru de vedere), generate de iniţiativele ce limitează asigurarea dreptului 
la exprimare şi care au culminat cu enunțarea Principiilor de la Tshwame, într-o manieră 
complementară şi nu contradictorie. 

Nu trebuie tolerate nici abuzurile guvernanților, dar nici excesele şi deresponsabilizarea 
guvernaţilor. 

Referitor la managementul informațiilor clasificate şi la impunerea unor limite justificate 
dreptului la informare, emitem opinia că prima etapă a reformării şi a regândirii acestuia ar trebui să 
includă exprimarea cât mai clară şi fără ambiguităţi a excepțiilor aferente dreptului la informare, iar 
stabilirea unui sistem independent de supraveghere să asigure prevenirea unor abuzuri şi ilegalităţi. 

Însă, totodată trebuie impuse şi anumite limite privind folosirea acelor informaţii 
clasificate, care în mod just se circumscriu respectivelor excepții. 

Oare, odată ce am intrat în posesia unei informaţii clasificate, avem dreptul ca jurnalişti sau 
ca simpli cetățeni să o manipulăm în modul în care dorim, ori avem datoria de a respecta regimul 
acelei informaţii şi a ne conforma marcajelor menționate pe marginea acesteia? 

Punctul nostru de vedere, referitor la acest aspect este următorul: să extrapolăm statutul 
avertizorilor de integritate aferent funcționarilor publici la situația acelor persoane care, în anumite 
moduri, fără a comite vreo infracțiune, au intrat în posesia de informaţii clasificate. Astfel, dacă 
acea informaţie clasificată ascunde comiterea unor ilegalităţi sau încălcări ale legii ori prin 
clasificarea acesteia a fost împiedicată expunerea către public a unor informaţii la care acest avea 
dreptul, în mod expres, mediatizarea sau diseminarea acesteia ar trebui permisă. 

De asemenea, diseminarea către public a unor informații clasificate de către persoane care 
nu au autorizație de acces la aceste informaţii, dar, au intrat în posesia acestora fără a comite vreo 
infracțiune în acest scop, ar trebui să fie posibilă, doar dacă se dovedește că, anterior, acestea erau 
de notorietate. 

Să luăm exemplul, unui jurnalist căruia, în mod anonim, i se pune la dispoziție, informaţii 
clasificate, privind o operațiune în desfăşurare a unei autorităţi de aplicare a legii, privind un grup 
infracțional organizat, care prezintă un pericol social deosebit de grav. Ar avea acesta dreptul, fără a 
lua în considerare latura morală, să publice această informaţie. Care ar fi beneficiul societăţii de pe 
urma publicării acesteia? 

În mod logic, probabil, infractorii ar reuși să îşi ia măsuri de precauţie, acţiunea 
autorităților să fie compromisă, iar siguranța publică, inclusiv a jurnalistului respectiv, să fie 
afectată. 

Să luăm un alt exemplu, pe care îl dă profesorul american Geoffrey Stone: dacă un ziar ar 
publica o informaţie clasificată referitoare la descifrarea codului de comunicaţii folosit de rețeaua 
teroristă Al-Qaeda, consecința directă, probabil, ar fi schimbarea codului de către această 
organizaţie, afectând eforturile autorităţilor de a proteja societatea față de riscurile fenomenului 
terorist. 


19 Geoffrey R. Stone, ”Prosecuting the press for publishing classified information” / https://www.law.upenn.edu/ 

În acest caz, publicarea informaţiei respective nu ar dovedi, în nici un caz, vreo ilegalitate, 
incompetență sau neglijenţă din partea instituţiilor sau unui funcționar guvernamental. 

În articolul intitulat ”Prosecuting the press for publishing classified information”, 
profesorul Stone expune o analiză interesantă asupra beneficiilor şi deserviciilor aduse societăţii 
americane prin impunerea răspunderii penale a jurnaliştilor asupra publicării unor informații 
clasificate. Astfel, conform acestei lucrări, eventualele informaţii clasificate pe care presa le-ar 
putea publica, sunt defalcate în următoarele trei categorii: 

- Informaţii clasificate ilegal şi ilegitim. Acestea, de obicei, ascund anumite ilegalităţi, 
incompetență, corupție şi au fost incluse în categoria informaţiilor clasificate, tocmai pentru ca 
publicul să nu cunoască respectivele aspecte; 

- Informaţii clasificate legitim, dar care prin publicarea lor pot fi în folosul societății. 
De exemplu, informaţia potrivit căreia o anumită categorie de armament din dotarea forţelor armate 
funcționează, frecvent, în mod deficitar. Cunoaşterea acestui aspect de către inamic, în cazul unui 
conflict armat, ar putea afecta capacitatea de apărare în faţa acestuia, dar totodată, ar oferi 
cetățenilor posibilitatea de a cunoaşte aceste deficiențe şi să determine prin luarea de poziţii, 
remedierea problemelor apărute de către autoritățile competente; 

- Informaţii clasificate legitim, dar care prin publicare nu ar aduce nici un fel de 
beneficiu societății, mai mult putând pune în pericol anumite valori sociale, precum siguranţa şi 
securitatea publică. Exemplul dat mai sus, referitor la situaţia ipotetică a spargerii codului de 
comunicaţie al unei organizații teroriste, este concludent în acest sens. 


Concluzii 


Concluzia autorilor acestei lucrări, care se referă la realitățile specifice Statelor Unite ale 
Americii, este aceea că, punând în balanţă efectele pozitive şi negative ale angajării răspunderii 
penale de către jurnalişti pentru publicarea unor informaţii clasificate, reprezentanții presei nu ar 
trebui cercetaţi penal sau judecaţi pentru mediatizarea acestora, exprimându-și susținerea pentru 
esența prevederilor din primul amendament al Constituţiei SUA, pe care l-am amintit anterior. 

Aspectele şi exemplele menţionate de către profesorul Stone în lucrarea sa sunt echilibrate 
şi de o mare valoare analitică, iar modul de expunere al acestora oferă posibilitatea vizualizării unei 
radiografii obiective a problemei. 

Referitor la concluzia sa, considerăm că, totuşi, s-ar putea crea un dezechilibru prin 
dezangajarea răspunderii presei pentru absolut orice informaţie clasificată publicată, deoarece în 
acest fel, încercând să limităm abuzurile autorităților asupra societăţii, creăm premisa unor abuzuri 
din partea mass-mediei, care, la fel, ar putea aduce deservicii societăţii. 

Rolul presei ar trebui să fie unul educativ şi contributiv la sprijinirea şi dezvoltarea 
societăţii şi a bunei funcționări a instituţiilor statului şi nu doar acela de a lansa informaţii, iar 
funcția acesteia ca factor de echilibru şi catalizator al proceselor sociale, este inestimabilă pentru 
democraţie. 

După cum am observat în SUA, dezbaterea pe acest subiect a fost simplificată de către 
Constituție, demersurile autorităţilor fiind concentrate pe prevenirea, limitarea şi filtrarea 
informațiilor clasificate dezvăluite publicului, la nivelul instituţiilor şi agențiilor statului. 

În schimb, în alte state, legislaţiile naţionale prevăd incriminarea: obţinerii, deținerii, 
manipularea informațiilor clasificate şi în afara cadrului de autorizare, respectiv cu privire la acele 
persoane care nu au autorizație de acces la informaţii clasificate, dar, prin diferite mijloace sau în 
diferite circumstanțe ajung în posesia acestora. 

Dezbaterile cu privire la protecția informațiilor clasificate versus dreptul la informare, in 
special libertatea presei sunt numeroase. 

Sistemul clasic de reglementare a acestor aspecte este, în general, următorul: 
managementul (incluzând protecția informațiilor separate) este reglementat separat prin statuarea 


unor norme generale in cadrul unui act normativ cadru, completat de alte elemente de legislație 
complementare.” 

Pe de altă parte, dreptul la informare şi libertatea de exprimare sunt legiferate separat, 
astfel că este foarte ușor a genera dezbateri privind modul în care prevederile respectivelor legi se 
contrazic, generează premisele unor "abuzuri reciproce” şi alte situații similare. 

Apreciem că, cea mai bună soluție ar fi ca managementul informațiilor clasificate şi 
dreptul la informare să fie reglementate în comun, la nivelul unui singur set de acte normative, unde 
să se încerce a se stabili limitele dintre cele două concepte şi modul cum acestea trebuie respectate. 

Astfel, dezbaterile ar fi orientate într-o singură direcție, iar rezultatul acestora ar ajuta la 
corectarea imperfecțiunilor prin amendarea normelor stabilite inițial. 

Tratarea separată a acestor subiecte poate fi asemănată metaforic cu exemplul unui conflict 
armat, în care părțile își legitimează acțiunile prin declarații şi motivări separate, fără a se așeza la 
masa negocierilor şi a cădea de acord asupra unei rezoluții comune. 

Opinia cercetătorilor este că, pentru ca legislația in domeniul informațiilor clasificate să fie 
capabilă să asigure un echilibru între dreptul la informare şi capacitatea instituţională de a asigura 
ordinea publică şi siguranţa națională, o eventuală reformare sau schimbare a acesteia trebuie 
realizată prin elaborarea acesteia în comun, atât de către reprezentanți ai autorităţii statale care au 
rolul de a asigura protecția informațiilor clasificate, cât şi de către cei ai societăţii civile. 

